**DEDDF GWASANAETHAU CYMDEITHASOL A LLESIANT (CYMRU)**

**ASTUDIAETH ACHOS**

**Nathan**

1. Dwedwch wrtha i ychydig amdanoch chi eich hun? Beth hoffech chi ei wneud? Beth ydy'ch hoff bethau?

Dw i’n hoffi pêl droed a sglefrfyrddio. Dw i wrth fy modd yn gwneud pethau yn yr awyr agored. Dw i’n hoffi anifeiliaid yn enwedig fy nghi Benji. Dw i’n 10 oed a dw i’n byw gyda Mam, Dad a dwy chwaer. Mae ein tŷ ar yr heol ond does dim gardd gyda ni ond mae gyferbyn â pharc ac mae mam yn gadael i fi fynd i chwarae yno weithiau. Mae fy chwiorydd yn ceisio dweud wrtha i beth i wneud o hyd ond dw i byth yn talu sylw iddyn nhw.

Dwedwch wrtha i ychydig i am yr hyn sy’n digwydd

Mae Mam a Dad wedi bod yn gweiddi ar ei gilydd. Collodd Dad ei swydd a hyd yn hyn wedi methu â chael un arall. Mae Mam yn flin gyda Dad ac mae hi am iddo gael swydd newydd. Mae Dad yn gwneud ei orau ond yn methu ac mae hyn yn ei wneud yn drist. Mae Dad yn yfed i geisio cysuro‘i hun ond dydw i ddim yn meddwl bod hyn yn gweithio.

Beth sy’n digwydd pan gewch chi ddiwrnod gwael? Sut mae pobl eraill yn gwybod ei bod hi’n ddiwrnod drwg arnoch chi?

Dw i’n cael diwrnod gwael pan fydd Mam a Dad yn dechrau gweiddi ar ei gilydd. Weithiau gall bara drwy’r nos a dwi’n dychryn a dwi ddim yn cysgu ac mae hynny’n gwneud i fi deimlo’n flinedig iawn. Dw i’n cael diwrnod drwg pan fydd yr athrawon yn yr ysgol yn ‘bossy’. Weithiau maen nhw’n dweud y drefn wrtha i am beidio â gwrando ond weithiau dwi’n flinedig iawn ac mae’n ddiflas iawn. Mae pobl yn gwybod mod i’n cael diwrnod drwg oherwydd mod i’n gweiddi arnyn nhw.

Dychmygwch beiriant amser sy’n gallu mynd â chi i’r dyfodol. Pan fyddwch chi’n camu allan ohono rydych chi’n cael pethau yn union fel hoffech chi iddyn nhw fod. Beth fyddech chi’n ei wneud? Sut fyddai’ch diwrnod? Sut byddech chi’n teimlo? Beth fyddai wedi newid? Beth arall allai fod yn wahanol?

Byddai swydd newydd gyda Dad a fyddai Mam ddim yn gweiddi ar dad ddim mwy. Fyddai dim rhaid i Dad yfed i wneud ei hun yn hapus. Byddwn i’n chwarae pêl droed yn y parc gyda Dad. Byddai fy chwiorydd a fy Mam yn paratoi’r picnic. Byddwn i’n hapus iawn ac yn gyffrous oherwydd bod Danny fy ffrind ysgol yn dod gyda ni. Bydai’n heulog a bydden ni gyd yn cael hwyl.

Rydw i am i chi ddychmygu graddfa o 0-10. 10 ydy’r dyfodol rydych chi newydd
ei ddychmygu a 0 yw’r sefyllfa waetha posibl. Ar ba bwynt fyddech chi’n dweud ydych chi nawr? Beth ydych chi eisoes yn ei wneud sy’n golygu nad ydych chi wedi sgorio’r sefyllfa’n is? Sut byddai un rhif yn uwch na’ch sgôr yn edrych ac
yn teimlo?

Dw i ar 3 nawr. Byddai 4 yn golygu na fyddai Mam a Dad yn gweiddi ar ei gilydd gymaint, yna byddwn i’n gallu gwahodd Danny adre ar ôl ysgol weithiau. Dwi’n gallu mynd i dŷ Danny nawr ac yn y man ac mae’n haf sy’n golygu bod Mam yn gadael i fi chwarae yn y parc pan fydd hi a dad yn dechrau gweiddi ar ei gilydd.

Os na allai 10 ddigwydd drwy’r amser, pa rif ar y raddfa sy’n cynrychioli ble fyddech chi’n hapus i fod?

Dw i’n meddwl y byddwn i’n hapus ar 6 .

Beth ydych chi’n dda am wneud? Beth mae’n olygu i fod yn dda am wneud hynny? Pa eiriau positif mae pobl yn eu defnyddio i’ch disgrifio?

Dw i’n ddoniol. Dw i’n dda ym Mathemateg. Dw i’n dda am chwarae pêl droed. Mae fy chwiorydd yn dweud mod in ‘ciwt’ ond byddai well gen i fod yn ‘cŵl’.

Gyda phwy ydych chi’n hoffi bod?

Fy ffrind Danny. Benji fy nghi. Fy nghefnder Aaron. Fy nhad pan nad yw’n flin. Mamgu a Tadcu

Pwy sydd yn eich helpu yn barod? Beth maen nhw’n ei wneud?

Mae Mamgu a Tadcu yn dod i fy nôl o’r ysgol a rhoi te i mi a dwi’n hoffi hynny achos mae’n neis yno. Mae fy chwiorydd weithiau yn fy helpu gyda fy ngwaith cartref. Mae fy hyfforddwr pêl droed yn fy helpu i wella fy sgiliau oherwydd mod i eisiau bod yn y tîm pêl roed. Mae Danny a fi’n chwarae gyda’n gilydd drwy’r amser yn yr ysgol.